Apokalypsen fra Angers
Apokalypsen fra Angers, en række billedtæpper med motiver fra Johannes' Åbenbaring, vævet i slutningen af 1300-t. for Ludvig 1. af Anjou efter forlæg af den flamske maler Jean de Bruges (Jean de Bondol, Hennequin de Bruges). Med de ekspressive billedfremstillinger og klare, velbevarede farver er Apokalypsen fra Angers et hovedværk inden for gotikkens kunst.
Billedtæpperne bestod oprindelig af syv partier, ca. 5,5 m høje og med en samlet længde på næsten 150 m. Af de 90 billedfelter er 69 bevaret på slottet i Angers.
Væveren er ikke, som tidligere antaget, Nicolas Bataille, der handlede med billedtæpper i Paris ca. 1363-1400.
Se også Apokalypsen.